**Szám:** 1-2/2024. 7. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2024. február 14-i rendes, nyilvános ülésére**

**Tárgy:** Éves szolgáltatási terv elfogadása

**Tisztelt Képviselő-testület!**

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 13. § (1) bekezdésének 7. pontja a helyi önkormányzat kötelező feladataként rögzíti a „*kulturális szolgáltatás, különösen a nyilvános könyvtári ellátás biztosítása; filmszínház, előadó-művészeti szervezet támogatása, a kulturális örökség helyi védelme; a helyi közművelődési tevékenység támogatása;*” feladatot.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: 1997. évi CXL. törvény) 64.§ (1) bekezdése – összhangban az Mötv. fent hivatkozott rendelkezésével – a települési önkormányzat kötelező feladataként határozza meg a települési könyvtári ellátás biztosítását.

Az 1997. évi CXL. törvény 76.§ (1) bekezdése alapján – a nyilvános könyvtári ellátás mellett – szintén kötelező települési önkormányzati feladat a helyi közművelődési tevékenység támogatása.

Zalaszentgrót Város Önkormányzata (továbbiakban: Önkormányzat) ezen kötelező feladatainak ellátását 2023. július 01. napjától kezdődően az általa alapított, 100%-os önkormányzati tulajdonban lévő SZE-VA GRÓT Kulturális és Vagyongazdálkodási Szolgáltató Nonprofit Korlátolt Felelősségű Társasággal (a továbbiakban: Feladatellátó) kötött közművelődési megállapodás keretében biztosítja.

A fent hivatkozott közművelődési megállapodás I. fejezet 4. pontja alapján „*a Feladatellátó vállalja, hogy a jelen közművelődési megállapodás I.1-I.3. pontjaiban megjelölt feladatokat folyamatosan, a hatályos jogszabályi rendelkezések betartásával*…*biztosítja’*”

A jelen előterjesztés tárgyát képező szolgáltatási terv készítésének kötelezettségét, annak kötelező tartalmi elemeit a közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018. (VII.9.) EMMI rendelet 3.§ (1) (2) bekezdései írják elő az alábbiak szerint:

„*A feladatellátó az általa nyújtott közművelődési alapszolgáltatás megszervezéséhez éves szolgáltatási tervet készít a tárgyév március 1-jéig.*

*(2) Az éves szolgáltatási terv tartalmazza*

*a) a biztosított közművelődési alapszolgáltatások keretében tervezett közösségi programok, tevékenységek és folyamatok (a továbbiakban együtt: közösségi tevékenység) megnevezését,*

*b) a közösségi tevékenység céljának rövid leírását,*

*c) az egyes közösségi tevékenységek közművelődési alapszolgáltatásokba való besorolását azzal, hogy minden egyes közösségi tevékenység csak egy alapszolgáltatásba sorolható be,*

*d) a közösségi tevékenység rendszerességét vagy tervezett időpontját és a résztvevők tervezett számát, valamint*

*e) a helyi lakosság közösségi tevékenységek megtervezésében, megvalósításában és értékelésében való részvételének módjait.”*

A Feladatellátó részéről a 2024. évre vonatkozó szolgáltatási terv elkészítésre és jóváhagyás érdekében megküldésre került az Önkormányzat részére, amely jelen előterjesztés 1. mellékletét képezi.

A szolgáltatási terv – a vonatkozó jogszabályi előírásnak megfelelően – a Zalaszentgróti Közművelődési Kerekasztal résztvevői számára is megküldésre került, amelyre érdemi észrevétel, javaslat az előírt határidőig nem érkezett. A könyvtár vonatkozásában a szakmai felügyeletet és segítségnyújtást is végző Deák Ferenc Megyei és Városi Könyvtár részéről érkezett vélemény alapján a terv változatos, könyvtári közművelődési és közösségépítő programokat is kínál a lakosság minden korosztálya részére.

A SZE-VA GRÓT Kft., mint Feladatellátó Felügyelőbizottsága az előterjesztést 2024. február 7-i ülésén megtárgyalta és a 2/2024. (II.7.) számú határozatában javasolja Zalaszentgrót Város Önkormányzata Képviselő-testületének a határozati javaslat elfogadását.

A Szociális és Humán Ügyek Bizottsága az előterjesztést 2024. február 8-i ülésén megtárgyalta, és az 5/2024. (II. 8.) számú határozatában javasolja Zalaszentgrót Város Önkormányzata Képviselő-testületének a határozati javaslat elfogadását.

Kérem a T. Képviselő-testületet, hogy az előterjesztést megtárgyalni, majd az alábbi határozati javaslatot elfogadni szíveskedjen:

**Határozati javaslat:**

Zalaszentgrót Város Önkormányzata Képviselő-testülete a közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018. (VII.9.) EMMI rendelet 3.§-a alapján a SZE-VA GRÓT Kulturális és Vagyongazdálkodási Szolgáltató Nonprofit Korlátolt Felelősségű Társaság, mint Feladatellátó által elkészített 2024. évre vonatkozó éves szolgáltatási tervet az előterjesztett formában és tartalommal elfogadja.

A Képviselő-testület felkéri a jegyzőt, hogy a határozati kivonat egy példányának megküldésével a SZE-VA GRÓT Kulturális és Vagyongazdálkodási Szolgáltató Nonprofit Korlátolt Felelősségű Társaság képviselőjét értesíteni szíveskedjen.

A Képviselő-testület felkéri a SZE-VA GRÓT Kulturális és Vagyongazdálkodási Szolgáltató Nonprofit Korlátolt Felelősségű Társaság képviselőjét, hogy a szolgáltatási terv közzétételéről gondoskodjon.

Határidő: 2024. február 29.

Felelős: Dr. Simon Beáta jegyző

Virrasztó Zsolt cégvezető

**Zalaszentgrót**, 2024. február 9.

|  |  |  |
| --- | --- | --- |
|  |  | **Baracskai József**  polgármester |
|  |  |  |

A határozati javaslat a törvényességi követelményeknek megfelel.

**Dr. Simon Beáta**

jegyző

|  |  |
| --- | --- |
|  |  |