Szám: 1-2/2024. 10. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2024. február 14-i rendes, nyilvános ülésére**

**Tárgy:** Döntés szennyvíz víziközmű vagyon üzemeltetéséről

**Tisztelt Képviselő-testület!**

A Zalavíz Zrt., mint a szennyvízközmű rendszer üzemeltetője 2024. január 25-én hivatali kapun keresztül érkezett megkeresésében kérte Önkormányzatunkat, hogy a KEHOP beruházásban elkészült vagyonelemek üzemeltetésre való átadásáról szóló megállapodást, valamint a szennyvízközmű rendszer Türje és Tekenye településekkel történő bővülése miatt megkötendő új bérleti-üzemeltetési szerződéstervezetet terjessze megvitatásra a képviselő-testület elé, és hatalmazza meg a polgármestert azok aláírására.

A zalaszentgróti szennyvízközmű rendszeren 2023. október 25-én lezárult a zalaszentgróti szennyvíztisztító telep fejlesztése, Tekenye település szennyvízhálózatának kiépítése és a türjei szennyvízrendszer átkötése. A beruházást a beruházásban részt vevő önkormányzatok átvették, ezen vagyonelemeknek az üzemeltetésre való átadásáról intézkedni szükséges. Az önkormányzatok a beruházásban elkészült vagyonelemeket 2023. október 25. napjával bérleti üzemetetésre átadják a Zalavíz Zrt-nek az előterjesztés 1.sz. mellékletében szereplő megállapodás alapján.

A beruházás átadásával a türjei szennyvíz víziközműrendszer megszűnik, a zalaszentgróti rendszer kiegészül Türje településsel, illetve az újonnan létrejövő tekenyei közműrendszerrel. A víziközműrendszer tagjainak bővülése miatt szükséges a hatályos bérleti-üzemeltetési szerződések módosítása, egységesítése, az üzemeltetésre átadott vagyon körének aktualizálása. A szerződés módosítását az előterjesztés 2.sz. melléklete tartalmazza. Az új szerződés hatályba lépésével a korábbi üzemeltetési szerződések hatályukat vesztik.

Az üzemeltetésre átadott közművagyon tulajdona a korábbi tulajdoni arányok és a KEHOP beruházás tulajdoni aránya alapján az alábbiak szerint alakul 2023. október 25-től:

* A szennyvíztisztító telep és a régi hálózat tulajdonosa Zalaszentgrót Város Önkormányzata, a 2002-ben épült szennyvízhálózat tulajdonosai a települési önkormányzatok osztatlan közös tulajdoni arányban. A tulajdoni arányok a 2002-ben kiépült rendszer esetében a következők:

|  |  |
| --- | --- |
| **Település** | **Tulajdoni arány (%)** |
| Zalaszentgrót | 46,77 |
| Zalabér | 16,6 |
| Zalavég | 9,32 |
| Batyk | 8,39 |
| Pakod | 18,92 |
| **Összesen** | **100** |

* A KEHOP beruházásban létrejött vagyonelemek azon települések tulajdonába kerülnek, ahol a beruházás megtörtént. A szennyvíztelep fejlesztése Zalaszentgrót város tulajdonába kerül.

A Gazdasági és Városfejlesztési Bizottság az előterjesztést a 2024. február 8-i ülésén megtárgyalta és a 2/2024. (II.08.) és 3/2024. (II.08.) számú határozataival javasolja Zalaszentgrót Város Önkormányzat Képviselő-testületének a határozati javaslatok elfogadását.

Kérem a T. Képviselő-testületet, hogy az előterjesztést tárgyalja meg és fogadja el az alábbi határozati javaslatokat:

1. **Határozati javaslat:**

Zalaszentgrót Város Önkormányzatának Képviselő-testülete elfogadja az elkészült KEHOP-2.2.2-15-2019-00147 beruházásnak az Észak-zalai Víz- és Csatornamű Zrt. részére üzemeltetésre történő átadásról szóló megállapodását az előterjesztés 1. számú mellékletét képező megállapodásban foglaltak szerint.

Zalaszentgrót Város Önkormányzata Képviselő-testülete felhatalmazza a polgármestert a megállapodás aláírására.

Határidő**:** 2024. február 29.

Felelős**:** Baracskai József polgármester

1. **Határozati javaslat:**

Zalaszentgrót Város Önkormányzata Képviselő-testülete jóváhagyja az előterjesztés 2. számú mellékletét képező szennyvízközmű-vagyon üzemeltetésére vonatkozó bérleti-üzemeltetési szerződést.

Zalaszentgrót Város Önkormányzata Képviselő-testülete felhatalmazza a polgármestert a bérleti-üzemeltetési szerződés aláírására.

Határidő**:** 2024. február 29.

Felelős**:** Baracskai József polgármester

**Zalaszentgrót**, 2024. február 9.

**Baracskai József**

polgármester

A határozati javaslatok a törvényességi

előírásnak megfelelnek.

**Dr. Simon Beáta**

jegyző